Anne Baastrup (SF), 2011-02-11:
Valget vindes altså ikke ved, at det danske samfund plastres til med valgplakater, og det skal vi hele tiden huske i den her debat.
Men valgplakater har den funktion, at den almindelige borger hver dag bliver gjort opmærksom på, at nu skal man altså snart stemme.
Derfor er jeg i og for sig enig med de politikere, der synes, at valgplakater skal vi ikke miste.
Men omvendt synes jeg også, at det må være en kommunes ret at beslutte sig for, at der kun må hænges valgplakater op ganske steder, fordi de har en ambition om, at deres by skal se anderledes ud.
Jeg ved, at der er mange kommuner, der har truffet den beslutning i fællesskab, og hvor de opstillingsberettigede partier er enige i, at det er sådan deres kommune behandles.
Det vil det her lovforslag jo tilsyneladende gøre totalt op med.
Med hensyn til den debat, der var med hr. Kim Christiansen og hr. Flemming Damgaard om, hvor mange plakater vi skal have stående langs vejene, vil jeg spørge, om det vil være sådan, at de rige partier simpelt hen plastrer store veje til med to meters mellemrum, hvor der kommer til at stå plakater i rabatterne.
Det tror jeg ikke at vælgerne ville synes er interessant, og jeg tror heller ikke, at bilister og cyklister vil synes, at det er den mest optimale måde at sikre begge gruppers trafiksikkerhed.
Samtidig har der udspundet sig den her debat om navn, adresse og telefonnummer på den juridiske eller fysiske person, der er ansvarlig for ophængningen.
Nedenunder står der www.sf eller sådan noget i den stil.
Og jeg ved også, at vejbestyrelserne er fuldstændig klar over, at de da bare går ind på SF's hjemmeside, og så går de ind på Odense, og så står vores valgkoordinators navn og adresse og telefonnummer, og jeg skal komme efter dig.
Så man ved jo altid, hvem det er, der er ansvarlig for valgplakaten.
Så derfor er det for mig at se dybt, dybt uhensigtsmæssigt, hvis vi skal til at ændre på alle de plakater, vi jo ved er klistret op.
Vi har jo alle sammen nede i vores kælder stabler af plakater, og hvad skal vi i gang med?
Gå dem alle sammen igennem og klistre mærker på.
Og hvis det er sådan, at det mærke forsvinder, falder der brænde ned.
Hvis det bliver regn og slud og den slags – og det kan jo være, statsministeren først udskriver valg til november – vil vi jo stå i en situation, hvor plakaterne falder fra hinanden, og hvad er konsekvensen?
Får vores valgkoordinator en bøde?
Får jeg en bøde, fordi det der mærke er faldet ned?
Hvad er meningen med det?
For jeg håber da, at de folk, der kører forbi min valgplakat ved, at det er mig.
Ellers hører alt da op, og så er der ingen grund til, at jeg og mine aktivister skal hænge plakaterne op.
Så samlet set har jeg det altså ret dårligt med det her lovforslag, og jeg har forstået, at vi har fået sendt det til høring, men i mit system har man altså ikke registreret, at man er ansvarlig for at kommentere på det her udkast.
Det må vi jo så tage op internt, men jeg så i hvert fald meget gerne at vi fik udfoldet konsekvenserne af de her bestemmelser.
Hvor mange bøder eller andet skal der udskrives?
Hvor mange plakater vil Anker Bøje og co. være forpligtet til at hive ned, og hvor hurtigt?
Samlet set har jeg svært ved at se, at det her er ubureaukratisk.
Tværtimod har vi indarbejdet gennem rigtig, rigtig mange år gode traditioner rundtomkring i kommunerne, hvor alt fungerer, og man ved præcis, hvordan man skal opføre sig.
Så det helt store afbureaukratiske projekt, der ligger i det her, har jeg svært ved at se.
Så kan jeg heller ikke lade være med at referere fra gruppemødet.
Der var også en fremtidig kandidat, der fortalte, at ved sidste folketingsvalg var der en Venstrekandidat, der snerrede af hende og sagde: Næste gang så slår vi jer på antallet af plakater, og næste gang er vi simpelt hen bare alle de steder, hvor du hænger nu, fordi vi får lavet loven om, således at vi med vores penge kan slå dig.
Vi ved jo, at det er de store partier, der har mulighederne, og vi ved jo, at det er de store partier, der kører rundt med store lastbiler og får folk til at sætte dem op for betaling.
Jeg tror i virkeligheden, at vælgerne vil synes, at det er træls.